บาทเปิด 31.92 บาทต่อดอลลาร์ แนวโน้มแข็งค่า
เงินบาทเปิดตลาด 31.92 บาทต่อดอลลาร์ แนวโน้มแข็งค่าตามภูมิภาค มองกรอบวันนี้ 31.83-32.00
6 มิ.ย. 2561

เงินบาทเปิดตลาด 31.92 บาทต่อดอลลาร์ แนวโน้มแข็งค่าตามภูมิภาค มองกรอบวันนี้ 31.83-32.00
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 31.92 บาท/ดอลลาร์ แข็งค่าเล็กน้อยจากเย็นวานนี้ที่ปิดตลาดที่ระดับ 31.95 บาท/ดอลลาร์
ล่าสุดเงินบาทย่อลงมาอยู่ที่ระดับ 31.90 บาท/ดอลลาร์ โดยคาดว่าวันนี้เงินบาทอาจเคลื่อนไหวไม่มากนัก แต่ทิศทางยังแข็งค่า เนื่องจาก sentiment ของตลาดในเอเชียปรับตัวดีขึ้น ประกอบกับ set index ขึ้นมาอยู่ที่ระดับ 1,730 จุด ส่งผลให้สกุลเงินในเอเชียและตลาดเกิดใหม่ปรับตัวแข็งค่าขึ้น
"ทิศทางเงินบาทวันนี้น่าจะแข็งค่าขึ้น แต่คงไม่มากนัก เพราะวันนี้ไม่ได้มีการประกาศตัวเลขเศรษฐกิจสำคัญอะไรมาก แต่น่าจะแข็งค่าขึ้นด้วย sentiment ของตลาดในเอเชียที่ปรับตัวดีขึ้น" นักบริหารเงินระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 31.83-32.00 บาท/ดอลลาร์